Papersnake/gushiwen huggingface dataset:
忆后城览秀亭登望
韦骧（宋代）

村落园林有几家，隔墙遥出拒霜花。自怜马上看秋色，不似城头览物华。
赐游东苑诗九章 其八 嘉鱼
杨士奇（明代）

喁喁洋洋，以游以泳。洪纤异群，咸适厥性。爰适得所，莫敢以罟。

矧帝之氓，而敢以侮。
菩萨蛮·金陵赏心亭为叶丞相赋
辛弃疾（宋代）

青山欲共高人语。联翩万马来无数。烟雨却低回。望来终不来。
人言头上发。总向愁中白。拍手笑沙鸥。一身都是愁。
重阳后十日晚过大伾山 其二
王苏（清代）

前度何曾识道场，重过犹及展重阳。新图壁挂枫千树，古字天惊雁一行。

石洞人酣霞外酒，丹房花拒夜来霜。鍊师莫笑粗官俗，十七年前侍玉皇。
冬至后三日三首
张耒（宋代）

水国过冬至，风光春已生。
梅如相见喜，雁有欲归声。
老去书全懒，闲中酒愈倾。
穷通付吾道，不复问君平。
寄东氏妹
王维桢（明代）

万里游真倦，向来依故庐。
宁亲迎卫女，设馔钓河鱼。
奔诏身仍远，思家意不舒。
班昭应有念，早上丐兄书。
【双调】沽美酒过快活年
未知作者（元代）

黄超厮恋缠，冯魁又倚着家缘，俺软弱双郎又无甚钱。苏卿这里频频的祝愿，
三件事告神天。只愿的霹雳火烧了丽春园，天索告圣贤，圣贤。浪滚处冲翻了贩
茶船，休惊着双知县。称了平生愿，深谢天。
冯魁又酒未醒，唤梅香点上银灯。俺软弱双郎何处等。唤梢公解开缆绳，早
行过豫章城。只听得江水潺潺月儿明，听恰才敲二更，二更。手按着银筝盼多情，
更阑人初静。赶不上临川令，苏小卿。
挽叔父二首
熊以宁（宋代）

耄岁颜偏好，清谈眼倍明。
一经虽取效，五鼎未终荣。
伯陇承先志，兰陔惨故情。
西风吹泪眼，愁听薤歌声。
家园新茶寄大儿兴吾
蒋季锡（清代）

才交谷雨摘旗枪，焙得春茗寄远尝。画省烹时须细品，可能比并婺源香。
鱼妇观音赞
释普宁（宋代）

提起活鱍鱍，马郎亦被惑。
度生虽愿重，那知成败缺。
再和前韵
蔡戡（宋代）

郢客清歌若贯珠，回风妙舞巧难图。漫空片片匀如剪，投隙难难密似糊。

溪月一钩窥玉镜，江梅千树插冰壶。何人乞我仙家帽，共傲禅床与药炉。
和大夫边春呈长安亲故
杨巨源（唐代）

严城吹笛思寒梅，二月冰河一半开。
紫陌诗情依旧在，黑山弓力畏春来。
游人曲岸看花发，走马平沙猎雪回。
旌旆朝天不知晚，将星高处近三台。
江纂墓碑
孙起卿（宋代）

家有古冢碑，近自田家获。藏之五六年，未甚见省录。

古苔侵文理，封结殆莫识。偶然嗟其穷，一一为磨剔。

始若漫无文，细寻适可读。文云晋江纂，长夜垂兹刻。

贞石殊不用，块然但埏埴。合葬无别铭，背面书反覆。

一字不涉华，本枝记明白。二父遂兼书，于逌乃宗嫡。

考诸晋史篇，真是小出入。字画亦崄劲，然不类镌斲。

汉魏尚丰碑，兹独何褊迫。岂时丁丧乱，不暇如品式。

于时义熙季，处次实庚戌。五胡剖中原，典午窜南极。

苟简理宜尔，宁诒不孝责。审订既昭然，疑去喜自适。

历年七百馀，瞥尔驹过隙。名节苟不传，埃化先瓦石。

寘兹当眼前，用代铭几席。
拙叟行
蒲松龄（清代）

生无逢世才，一拙心所安。
我自有故步。无须羡邯郸。
世好新奇矜聚鹬，我惟古钝仍峨冠。
古道不应遂泯没，自有知己与我同咸酸。
何况世态原无定，安能俯仰随人为悲欢！
君不见，衣服妍媸随时眼，我欲学长世已短！
晓过扬州
蒋师轼（清代）

潮声风力一帆遒，午夜霜花冷舵楼。幽梦初醒江海曙，人携残月到扬州。
次韵王少清重阳
项安世（宋代）

旋收积雨放秋阳，天亦殷勤慰酒肠。
篱下看花元自逸，公前露首固非狂。
芙蓉幕底乡心动，竹叶杯中古意长。
每到佳阳怀旧隐，羡君犹尔愧吾忘。
典午和尚赞
释慧远（宋代）

濯锦之源，怒涛汹涌吞三峡。
合浦之渊，巨浪腾空接五湖。
夺双标随手便掷，考丹霞复得贤无。
颅顶方衣，踞死心席面而饱饮鴆毒。
雕眉象准，造湛堂虎穴而断命丧躯。
彻黄龙三关巴鼻，脱临济十世规模。
牛关马头出没，佛病祖病痛除。
稽首瞎驴，非横灭族。
水无鳞介，岩有涂毒。
义断情忘，亲承付嘱。
次韵徐宰题岳王祠
方岳（宋代）

杀气犹缠岳字旗，秋风铁马已南归。
和之一字误人国，今且百南遭祸机。
白骨自荒公论在，青山良是物情非。
羊腥犬秽长陵土，泪落囊封御笔依。
寄题济源李少卿园亭
司马光（宋代）

县僻人事少，土肥风物殊。
杖刊灵寿木，轮里溴梁蒲。
竹不减淇水，花仍似洛都。
主公眉雪白，游览未尝扶。
滇阳六景 其六 螺峰拥翠
僧机（明代）

螺峰近在滇城里，下有招提倚翠屏。雨后光含僧眼碧，云中色拥佛头青。

层崖鸟度开天险，古洞龙潜閟地灵。自是幽深回俗驾，不须重勒北山铭。
杂诗呈逢原
孙觉（宋代）

鸿雁最知时，未逃罗与网。不能忘稻粱，千里安得往。

鸣蜩腹空虚，见喙因其响。丹凤穴九霄，虞人常梦想。
送华亭之吴下
傅均（清代）

西风送客雨连宵，江上孤舟正寂寥。曙色微分瓜步树，寒声秋拥海门潮。

刀头乐府悲歌里，白首斑衣涕泪遥。越水吴山千万里，忆君东望几魂销。
答姊病中秋感示扁善
吴怡（清代）

小山丛桂暗香浮，极目平芜起莫愁。示疾维摩时恋榻，倦游王粲怯登楼。

身如客燕仍为客，心似秋桐易感秋。何日莼鲈遂归思，五湖偕隐狎閒鸥。
句
王百朋（宋代）

诗书满肠腹，应笑带经人。
赠无咎八音歌
黄庭坚（宋代）

金马避世客，谈谐玩汉朝。
石门抱关人，长往闭寂寥。
丝虫日夜织，劳苦则以食。
竹生罹斧斤，高林乃其贼。
匏樽酌吾子，虽陋意不浅。
土德贵重迟，水德贵深远。
革能谈鲲鹏，晚乃得庄周。
木雁两不居，相期无待游。
和范爱竹三首
仇远（元代）

秉烛追游忆盛时，欢悰终较昔年稀。
柳多客折凉阴薄，薇少人餐雨绿肥。
胡蝶觉来方识梦，海欧飞去未忘机。
相逢且可谈风月，莫话兴亡与是非。
独坐感怀悼巳故三兄挥泪成之
曹义（明代）

退直归来意独幽，客怀偏动鹡鸰愁。忆从暮雨兮飞后，几度相思泪暗流。
寄超然弟
释德洪（宋代）

深掩圜扉夜向阑，梦惊清境慰辛酸。卧闻瓦垄集微霰，起觉衾裯压薄寒。

忧患饱经心老大，云泉归晚鬓凋残。书空偶尔成诗句，寄与西林阿永看。
和灵空见赠 其一
释慧空（宋代）

跨海铁牛真有力，依山土豹敢言威。春风二月江南路，相别相逢眼似眉。
和陈叔余韵二首一以谢来意一以勉之
陈淳（宋代）

碌碌平生学，惭无席上珍。
仅余守师训，岂欲炫时人。
误入侯门听，翻劳友义陈。
愿从温故业，庶或稍知新。
赋得花发上林（大历十四年侍郎潘炎试）
王表（唐代）

御苑春何早，繁花已绣林。笑迎明主仗，香拂美人簪。

地接楼台近，天垂雨露深。晴光来戏蝶，夕景动栖禽。

欲托凌云势，先开捧日心。方知桃李树，从此别成阴。
与同舍待浴灵芝寺
曹既明（宋代）

一雨洗秋色，湖山增眼明。
番番水中荷，作此凄凉声。
我辈等憔悴，客饭千里程。
愿言涤尘土，冠盖临华京。
和原父扬州六题·蒙谷}
欧阳修（宋代）

一径崎岖入谷中，翠条红刺罥春丛。
花深时有人相应，竹密初疑路不通。
委羽山
顾况（唐代）

昔人乘鹤玉京游，翮遗仙洞何悠悠。我来寻觅空彝犹，烟霞万壑明清秋。

何当骑麟翳凤登瀛洲，倏忽能消万古愁。
秋江八景 其六 白云乡
张宁（明代）

浦溆苍茫水不流，回风断处见兰舟。壮怀岑寂哀情动，忽忆汾河九月秋。
百字令（韩知事美任）
邵桂子（宋代）

三年幕画，是小试相业，桐阴个谱。协赞拥容心似佛，春在螺山螺浦。白玉无瑕，黄扉倚重，一府中流柱。萧然锦满，扁舟明日归去。

此去南北才名，看青云稳驾，玉阶徐步。共说荆州老长史，宰相须还他做。沙路星明，甘棠人远，无计攀辕住。薰香三祝，苍生正望霖雨。
山中立夏即事
蔡汝楠（明代）

一樽开首夏，独对落花飞。
幽僻还闻鸟，清和未换衣。
绿帏槐影合，香饭药苗肥。
尽日柴关启，蚕家过客稀。
菩萨蛮（送祐之弟归浮梁）
辛弃疾（宋代）

无情最是江头柳。长条折尽还依旧。木叶下平湖。雁来书有无。

雁无书尚可。妙语凭谁和。风雨断肠时。小山生桂枝。
秋日野步和王觉民十六首
王之道（宋代）

芡觜静缄秋水碧，梨腮深抹夕阳红。
近来诗社争相胜，幽讨冥搜字字工。
都下竹枝词
方文（清代）

自昔旃裘与酪浆，而今啜茗又焚香。
雄心尽向蛾眉老，争肯捐躯入战场。
醉卧海棠图歌赠陆务观
杨万里（宋代）

帝城二三月，海棠一万株。
向来青女拉滕六，戏与一撼即日枯。
东皇夜遣司花女，手挼红蓝滴清露。
染成片片净练酥，乳点梢梢酣日树。
蓬莱仙人约老翁，寄牋招唤陆龟蒙。
为花一醉也不惜，就中一事最奇特。
海棠两岸绣惟裳，是间横著双胡床。
龟蒙踞床忽倒卧，乌纱自落非风堕。
落花满面雪霏霏，起来索笔手如飞。
卧来起来都是韵，是醉是醒君莫问。
好个海棠花下醉卧图，如今画手谁姓吴？
同持国过江十新作池亭三首 其一
刘敞（宋代）

筑榭因高柳，疏泉激浅沙。登临容展席，游泛足浮槎。

露盌涵醇醴，冰盘饷美瓜。爱君难兴尽，未醉惜还家。
圆照和尚顶相奚翁请赞
释可湘（宋代）

一笔传来，是何形状。彷佛宸封老树王，亭亭撑出凌霄上。

无些子枝叶，有十分气量，端的丛林之榜样。
建回吟
赵顺孙（宋代）

烽火年来报虏尘，每回回首即长颦。
明眸皓齿今何在，异服殊音不可亲。
几树好花閒白昼，数株残柳不胜春。
狂风落尽深红色，水远山长愁杀人。
次诸公韵
陈造（宋代）

回首舟餐野店栖，何殊子美咏青泥。
朅来贤将先回盼，径上诗坛许命题。
举白烂陪山简醉，凝香到有武陵迷。
异时过计今方悔，曾虑谈间彼子西。
好事近（妻寿夫）
吴氏（宋代）

腊近渐知春，已有早梅堪折。况是诞辰佳宴，拥笙簧罗列。

玉杯是惜十分斟，金炉更频爇。连理愿同千岁。看蟠桃重结。
挽胡季昭用王卢溪韵
罗疸（宋代）

虎豹摩牙闯九关，人心节义不逾闲。
监门郑合资能无，折槛朱云若是班。
赖有名留千古重，不容身在众邪间。
忠臣义士骨不朽，白日青天敕许还。
秋夜
毛媞（清代）

漏永银河影渐低，楼头明月又沈西。五更展转不成寐，四壁虫声几样啼。
和周简州寄范蜀公三章 其二
吕陶（宋代）

春深归到锦江头，笑傲光阴已晚秋。内相贵名虽烜赫，山翁行李甚优游。

诗中气格超摩诘，方外情怀类子休。南下有期风月爽，乡人从此望仙舟。
群牧司雨中池上作
强至（宋代）

累朝困炎威，一雨转愁意。
偶看碧芦丛，宛在沧洲地。
岸草闲自滋，庭叶纷以坠。
移床就幽窗，檐溜聒清睡。
古别离送苏伯固?一作：送苏伯固效韦苏州?
苏轼（宋代）

三度别君来，此别真迟暮。
白尽老髭须，明日淮南去。
酒罢月随人，泪湿花如雾。
后夜逐君还，梦绕湖边?一作江南?路。
诉衷情（又和秀老·五之五）
王安石（宋代）

莫言普化祗颠狂。真解作津梁。蓦然打个斤斗，直跳过羲皇。

临济处，德山行。果承当。将他建立，认作心诚，也是寻香。
和仁仲治圃三首
胡寅（宋代）

不遣身心同槁灰，化工随手自量裁。
一栏仙葩端倪露，九畹崇量次第栽。
生意可观那画得，暗香难觅偶吹来。
柴门漫说何曾闭，俗驾经过也未猜。
参政钱公山园
高似孙（宋代）

朝廷文物自升平，公主园林尚典刑。
山好尽强金谷涧，客来且上翠微亭。
鹤鸣欲说前时事，花在非如旧日馨。
多少唐人诗意思，无人知得更冥冥。
渡江
沈懋华（清代）

路尽鸟飞外，微茫一叶舟。月斜江岸晓，潮落海门秋。

山色南朝寺，钟声北固楼。寄奴城外草，隐隐入边愁。
止顿 其三
弘历（清代）

毡庐布帐绕营开，须傍山隈避水隈。泥泞莫愁供亿缺，牛车伊轧趁墟来。
惜奴娇·吾归矣
巫山神女（宋代）

吾归矣。仙宫久离。洞户无人管之。专俟吾归。欲要开金燧。千万之修己。言讫无忘之。哩囉哩。此去无由再至。事冗难言，尔辈须能自会。汝之言，还便是如吾意。大抵方寸平平，无忧耳。虽改易之。愁何畏。
和郭有章见赠韵
陆文圭（元代）

敬亭山属谢家诗，太白重来又一奇。天既生才宜用世，士多有志不逢时。

屠龙合让高人手，扪虱才堪童子师。大厦支颠要梁木，独甘杞菊老天随。
灵岩寺西入石路用唐刘长卿韵二首 其二
弘历（清代）

幡影标今揭，碑痕戴古苔。金绳重轮奂，贝叶镇昭回。

偶步长卿韵，兼思太白来。峰形皆内抱，谷口独西开。

石路夤缘入，春翘次第栽。应真渡何代，鸥鸟不惊杯。
和晏公圜丘诗
宋祁（宋代）

仗外鲜云敛夕容，跸声遥下紫营东。
迎神秘座摐金密，腏食清坛烈火红。
七萃禁戈攒月冷，万侯朝璧照霜空。
天心帝意通欢豫，并在柴薰缥缈中。
次韵别友
方岳（宋代）

长汀草色恨连天，一片飞红涨绿川。
寒入湘帘君又去，只随燕子过年年。
依韵奉和省判程郎中省宿
强至（宋代）

北望宫墙树万年，九霄云退湛秋泉。
坐间星斗悬吟次，梦里江湖在目前。
月缓粉闱添皓色，更长红烛灭青烟。
中郎心计元无敌，更向风骚擅将权。
送郑舜举赴阙
陈棣（宋代）

籍甚声名著日边，英辞健笔许谁先。
置之华省星曹上，付以赤墀香案前。
好向从班光玉筍，竚膺蜜炬照金莲。
此行何啻登仙去，愿拜车尘为执鞭。
蝶恋花（三月上巳应制）
曾觌（宋代）

御柳风柔春正暖。紫殿朱楼，赫奕祥光远。十二玉龙迎凤辇。香奕锦绣闻弦管。

扇却双莺开宝宴。绿绕红围，宣劝金卮满，万岁千秋流宠眷。此身欲备昭阳燕。
处州献卢员外
方干（唐代）

才下轺车即岁丰，方知盛德与天通。清声渐出寰瀛外，

喜气全归教化中。落地遗金终日在，经年滞狱当时空。

直缘后学无功业，不虑文翁不至公。
留别桐城主簿
杨亿（宋代）

早曾兔苑传词赋，屈在桐乡勾簿书。
薄宦交朋嗟绊骥，清贫人吏说悬鱼。
二年领郡暌离久，一夕当樽鄙吝祛。
苦恨秋风动行色，徘徊无计驻征车。
四月朔日同浦进士蔡户部二年兄饮
孙继皋（明代）

今夜逢君话，相看鬓有星。三秋怀月桂，十载怅云萍。

兴懒违簪笔，歌狂爱拊瓴。春风不待客，唯拟醉无醒。
和乐天柘枝
刘禹锡（唐代）

柘枝本出楚王家，玉面添娇舞态奢。松鬓改梳鸾凤髻，

新衫别织斗鸡纱。鼓催残拍腰身软，汗透罗衣雨点花。

画筵曲罢辞归去，便随王母上烟霞。
拟寒山寺 其十二
释怀深（宋代）

渔者不能猎，猎者不能渔。贵人钱为网，水陆皆可图。

畜生肉尝遍，诸佛心转疏。黄泉途路滑，失脚恐难扶。
谢张慵庵文焕见访
方回（元代）

两年梦寐记冰姿，再挹丰标胜旧时。
形秽自怜吾更老，味同乃幸独相知。
幽花野竹频移座，薄酒清茶共说诗。
晚色柴门挂新月，玉骢欲上步犹迟。
和朱元晦九曲櫂歌
欧阳光祖（宋代）

游遍丹山与翠崖，新村渡口日西颓。
神仙有无不可问，欸乃数声归去来。
无锡道观
刘过（宋代）

门外红尘市一廛，买瓜买李兴修然。
树根石透月洒落，殿阁屋多风的旋。
卖墨道人勤置酒，能诗老子欲飞仙。
髑髅南面蛆虫辈，鹏鷃逍遥各自天。
和白香山何处难忘酒六首 其六
周宪王（明代）

何处难忘酒，深冬掩凤帏。管弦清晓发，猎骑夜深归。

羊角旋风起，鹅毛大雪飞。此时无一盏，辜负黑貂衣。
翰林南阳叶公挽词三首 其三
胡宿（宋代）

远策思开济，孤飞易中伤。中途舍骐骥，少日铩鸾凰。

干镆仍双折，皋夔遂两亡。吾生知已矣，魂断武丘傍。
拟古
许湄（清代）

斑竹生楚岸，檀栾映沧波。天寒倚翠袖，日暮愁湘娥。

春雨抽新倚，森森郁中阿。而何阶前筱，攒出如蒿莪。

托根一失所，过者寻斧柯。贞坚不自保，咫尺婴祸罗。

嗟彼当门兰，芳馥将如何？
鹧鸪天（癸亥十一月十四日为内子寿）
郭应祥（宋代）

爱日迎长月向圆。当年飞堕蕊珠仙。相门赫奕人争羡，阃则柔嘉世所贤。

罗纸贵，彩衣鲜。鼎来盛事乐无边。妇姑夫妇孙和子，同住人间五百年。
伏读秀野刘丈閒居十五咏谨次高韵率易拜呈伏乞痛加绳削是所愿望 其五 香界
朱熹（宋代）

幽兴年来莫与同，滋兰聊欲汎光风。真成佛国香云界，不数淮光桂树丛。

花气无边曛欲醉，灵氛一点静还通。何须楚客纫秋佩，坐卧经行住此中。
看花回（为寿东岩，庞蕴居也）
赵彦端（宋代）

爱日。报疏梅动意，春前呼得。书栋晓开寿域。度百和温馨，霜华栋力。斑衣翠袖，人面年年照酒色。环四座、璧月琼枝，恍然江县拟乡国。

闻道抚、东岩旧迹。又殊胜、谢家清逸。知与桃花笑了，定何似青鸟，层城消息。他年妙高峰上，优昙会堪折。拥轻轩、未妨游戏，看取朱轮十。
题逍遥栖禅寺
唐遘（宋代）

圭峰大士翻经处，雅俗今犹说草堂。十顷筠篁环殿阁，百年松桧老风霜。

临溪洗钵怜僧野，卷旆搜山意资藏。试取禅诠涤五虑，萧然心地顿清凉。
山中晚归
王问（明代）

早从溪上发，暮仍溪上归。
每共渔樵话，莫言俦侣稀。
高松延霁景，残日下山扉。
回眺经行处，苍苍在翠微。
设醮太平宫竣事呈偕行诸君二首 其一
岳珂（宋代）

星坛仙簴韵琼瑶，仿髴神斿下九霄。龙驾清都三境接，蜺旌绛九百灵朝。

霜澄夜气俱明彻，云澹秋容想泬寥。耿耿寸衷天所鉴，忧时惟冀五兵销。
与南陵常赞府游五松山
李白（唐代）

安石泛溟渤，独啸长风还。
逸韵动海上，高情出人间。
灵异可并迹，澹然与世闲。
我来五松下，置酒穷跻攀。
征古绝遗老，因名五松山。
五松何清幽，胜境美沃洲。
萧飒鸣洞壑，终年风雨秋。
响入百泉去，听如三峡流。
剪竹扫天花，且从傲吏游。
龙堂若可憩，吾欲归精修。
次韵赠高致虚四首 其二
饶节（宋代）

意君剑履上青云，岂谓相逢犹问津。柱后惠文如束湿，何妨且作自由人。
咏燕
盛枫（清代）

落日亭亭向夕低，画梁不见一双栖。侍儿今夜搴珠箔，归路红楼莫遣迷。
秋晚杂兴
陆游（宋代）

漠漠渔村烟雨中，参差苍桧映丹枫。
古来画手知多少，除却范宽无此工。
赠外兄吴之才
司马光（宋代）

何须亲始重，友分固非疏。况复羁孤极，同经忧患馀。

晚成应大器，先得类凡鱼。游衍陪严忌，声华诵子虚。

蒲轮诏枚叔，驷马宠相如。莫忘西都日，寒窗夜读书。
红绫桥即事
马朴臣（清代）

红绫桥畔夕阳斜，风漾青帘得酒家。晚立市门寒意动，山村人卖木绵花。
方肃之得转假附来使寄怀
郭之奇（明代）

劳劳尘足忽秋惊，羁旅燕天怅友生。懒骨如余羞径捷，素心于子觉名轻。

独留文史山中富，正想须眉江上清。四载为期今复订，梧风葭露忆初迎。
寄意三绝 其二
胡仲弓（宋代）

尘满胡床泪满衣，深闺寂寂锁相思。一春幽恨无人共，手撚梨花肠断时。
归大五侄天觉砚
艾性夫（元代）

脉暖犹涵老藓斑，眼花仍带泪痕潸。
厄於劫火元无恙，意在斯文尚苟完。
一片墨光留手泽，浑家黄色上眉间。
只消半滴冰蜍水，涨起满村烟雨寒。
灵芝寺避暑因携茶具汎湖共成十绝 其九
张镃（宋代）

高峰南北两浮图，桂隐相看四载馀。休怪出关犹从我，有诗处处是侬居。
春日 其二
宗林（明代）

雨馀芳草香，风起游丝动。幽禽四五声，说破春眠梦。
颂古
释道颜（宋代）

是非海里横身入，豺虎群中自在行。
莫把是非来辨我，平生穿凿不相关。
恭读理斋常太翁先生爱吟草殉节录赋赠 其一
段瑄（清代）

杰人将震世，岂止见闻多。德拟金陶鍊，行如玉琢磨。

辞坛雄一帜，文阵破三科。想是调羹手，盐梅藉以和。
映山红
袁甫（宋代）

山花无数笑春风，临水精视迥不同。
唤作映山风味短，看来恰惟映溪红。
敦煌乐二首·其二
王胄（隋代）

极目眺修涂，平原忽超远。
心期在何处，望望崦嵫晚。
颂古十三首 其五
释德光（宋代）

非风幡话露全机，千古丛林起是非。咄这新州卖柴汉，得便宜是落便宜。
自桃川至辰州绝句四十有二
赵蕃（宋代）

风头日日望西南，雨脚悬知不与参。
昨夜北风今日冷，又惊数点落毵毵。
葛岭废第
连文凤（宋代）

此是歌钟第，斯人去不还。
繁华一梦裹，风雨十年间。
红叶自成径，绿苔空掩关。
国亡足亦破，愁杀夕阳山。
游妙明庵
沈周（明代）

早雾未消迷过湖，妙明春日步堪迂。门悬断岸溪桥接，水限比邻野寺孤。

侍者鸣琴动春鸟，长年引席候风乌。偶然此集真鸿迹，乘兴还留水墨图。
皇极经世一元吟
邵雍（宋代）

天地如盖轸，覆载何高极。
日月如磨蚁，徃来无休息。
上下之岁年，其数难窥测。
且以一元言，其理尚可识。
一十月二万，九千馀六百。
中间三千年，迄今之陈迹。
治乱与废兴，著见于方策。
吾能一贯之，皆如身所历。
秦中吟十首·五弦
白居易（唐代）

清歌且罢唱，红袂亦停舞。
赵叟抱五弦，宛转当胸抚。
大声粗若散，飒飒风和雨。
小声细欲绝，切切鬼神语。
又如鹊报喜，转作猿啼苦。
十指无定音，颠倒宫徵羽。
坐客闻此声，形神若无主。
行客闻此声，驻足不能举。
嗟嗟俗人耳，好今不好古。
所以绿窗琴，日日生尘土。
再赋一首
李纲（宋代）

十年不踏江南村，想像梅花劳梦魂。岂惟捧心笑西子，只恐举步迷东昏。

繁英恍讶群玉府，堕蕊悄愁金谷园。冰肌自饮晨露白，粉质不浴骊汤温。

我行闽岭喜入眼，皓彩照耀咸池暾。烟凝云惨更愁绝，积雪欲堆袁安门。

天香国艳世无匹，何用苦死教能言。吹残楼角真可惜，莫厌秉烛临芳樽。
除夕有感 其一
薛雍（明代）

愁逐梅花暗上头，谁携樽酒共登楼。玉关有誓怜班老，铜柱终标羡马侯。

细草春风还故国，轻烟禾黍尚离忧。韶华明日四十二，犹向南山学饭牛。
次韵安止春词十首 其三
郭祥正（宋代）

一听春声只自悲，山山相应鹧鸪啼。却寻花岛看花处，水上红云数片低。
读狄梁公传
张祜（唐代）

失运庐陵厄，乘时武后尊。五丁扶造化，一柱正乾坤。

上保储皇位，深然国老勋。圣朝虽百代，长合问王孙。
和可上人
释慧空（宋代）

梦里身投九泽乡，共惊日月去堂堂。江湖乱后人虽健，鸿雁不来书亦亡。

访旧悲凉山起雾，得君谭笑目生光。犀牛扇破犀牛在，宜有清风可播扬。
齐人画礼器
李石（宋代）

漆器侈初俗，长袖喧都城。
如何古邃殿，天开垂日星。
奇奇与古古，惝怳不识名。
我尝阅此画，肇自齐永明。
人间务备物，未易穷丹青。
忆昨因郊丘，盛礼严天庭。
器服各异数，如此系大成。
仰瞻万乘圣，远想三代英。
虮虱容著足，鸳鹭参结綪。
西归访江梅，钧天梦初醒。
心焉感此画，眼角泫欲零。
所见恐未夥，蜀都问君平。
醉蓬莱
吕渭老（宋代）

任落梅铺缀，雁齿斜桥，裙腰芳草。闲伴游丝，过晓园庭沼。厮近清明，雨晴风软，称少年寻讨。碧缕墙头，红云水面，柳堤花岛。

谁信而今，怕愁憎酒，对著花枝，自疏歌笑。莺语丁宁，问甚时重到。梦笔题诗，帕绫封泪，向凤箫人道。处处伤心，年年远念，惜春人老。
赵王访赵州州不下禅休图赞
释智愚（宋代）

坚不刚，柔不弱。
七百甲子老翁，偏要用此一著。
列土王来下休，高风千古为标格。
咏燕四首 其二 哺雏
戴梓（清代）

双影低回月二三，无端增出细呢喃。梁胪黄口儿难饱，草剪青虫母不甘。

他日羽毛应自健，此时饮啄未全谙。人间戊己休相妒，社近将携渡海南。
长相思 本意二首 其一
范安澜（宋代）

长相思。短相思。只个相思无已时。相思伊怎知？

不相思。又相思。提起相思不自持。相思总是痴。
于中好
杨无咎（宋代）

溅溅不住溪流素。忆曾记、碧桃红露。别来寂寞朝朝暮。恨遮乱、红时路。

仙家岂解空相误。嗟尘世、自难知处。而今重与春为主。尽浪蕊、浮花妒。
独游城西诸僧舍
陆游（宋代）

我是天公度外人，看山看水自由身。
藓崖直上飞双屐，云洞前由岸幅巾。
万里欲呼牛渚月，一生不受庾公尘。
非无好客堪招唤，独往飘然觉更真。
秋兴
谢薖（宋代）

雨隔千山暮，风惊一叶秋。朱颜伤露槿，青眼赖沙鸥。

畏酒游扬梦，因诗点染愁。有怀谁与语，多病独登楼。
野趣轩夜坐煮茶栗瓶中木樨香甚
韩淲（宋代）

窗静明灯看木樨，秋声吹雨欲凄凄。馀凉倍觉花撩乱，尽夜尤宜叶整齐。

瓶浸冷香书案小，座围幽艳屋山低。从容茶果归来处，桥踏涧云迷断蹊。
一剪梅 秋感
胡文焕（明代）

云叶银床落井柯，望断关河，肠断关河。年华冉冉去如梭，秋影断娑，鬓影断娑。

越女含情竹上歌，娇敛双蛾，愁敛双蛾。芭蕉冷语咽声多，客里风波，梦里风波。
赠通玄观道士竹乡
黄庚（元代）

通玄道士苦修行，坐见桑田几变更。
云屋苔封烧药灶，风林花落煮茶铛。
休粮剩有青松啖，却老应无白发生。
月满竹乡乘鹤去，欲邀子晋学吹笙。
尹子潜送蕨
韩淲（宋代）

老来为腹不为目，薄饭盘蔬亦云足。成年准拟薇蕨甜，那计人间有粱肉。

二月三月春已深，灵山土肥皆去寻。长茎短刺挂萝檐，出市不直三数金。

随流扬波净挼洗，芼以姜盐付铛耳。生柴带叶旋抽添，糟莩旷沈时染指。

晨光破甑炊浮浮，稻香菜软吾何忧。人可以食鲜知味，请听以气专致柔。
故成都尹陆介扶挽词
苏辙（宋代）

拥节西南未一年，凄凉道路泣东辕。
蜀都富乐真当惜，民事艰难谁复论。
白马何人趋远日，青刍盈束更无言。
异时归去逢遗老，空听咨嗟述旧恩。
泛五湖
李绅（唐代）

范子蜕冠履，扁舟逸霄汉。嗟予抱险艰，怵惕惊弥漫。
穷通泛滥劳，趣适殊昏旦。浴日荡层空，浮天淼无畔。
依滩落叶聚，立浦惊鸿散。浪叠雪峰连，山孤翠崖断。
风帆同巨壑，云矗成高岸。宇宙可东西，星辰沈粲烂。
霞生澒洞远，月吐青荧乱。岂复问津迷，休为吕梁叹。
漂沈自讵保，覆溺心长判。吴越郡异乡，婴童及为玩。
依稀占井邑，嘹唳同鹅鹳。举棹未宵分，维舟方日旰。
徵斯济川力，若鼓凌风翰。易狎当悔游，临深罔知难。
八月十八日观潮
徐端（清代）

海门乍见一线白，江下涛头十丈黄。
数点红旗争出没，千艘飞橹下沧浪。
昭君怨·门外春风几度
王从叔（宋代）

门外春风几度。马上行人何处。休更卷朱帘。草连天。立尽海棠花月。飞到荼香雪。莫怪梦难成。梦无凭。
送胡伯量
刘宰（宋代）

我本山泽人，飘然如野鹤。
夫君九皋来，气类颇相若。
相逢宿不九，别去天一角。
君从浮丘游，度世得良药。
渴饮瑶池水，饥向芝田啄。
引脰试一鸣，群仙相唯诺。
嗟余侣鸥鹭，回翔一丘壑。
剌天见群飞，老气鼓不作。
客来傅好音，重兴欣有约。
追随忽几月，至哉天下乐。
亦知仙凡异，所向终落落。
分飞又兹始，后会杳难度。
归从浮丘侣，为我试商略。
虽愧毛骨凡，颇亦志念愨。
愿乞刀圭剂，一洗性昏浊。
从君清都游，共听钧天乐。
游虞山北麓至破山寺
汪前铨（清代）

山郭晴光照翠筠，依然破戒省前身。风凉更为传清梵，山好犹前识故人。

壑谷盘回都是路，草花幽寂自长春。共师会到无言处，却信人间幻是真。
黄龙南禅师真赞
黄庭坚（宋代）

我手何似佛手，日中见斗。
我脚何似驴脚，锁却狗口。
生缘在甚麽处，黄茆里走。
乃有北溟之鲲，揭海生尘。
以长觜鸟啄其心肝肺，乃退藏於密。
待其化而为鹘，与之羽翼，九万里则风斯在下矣。
自为炉而熔凡圣之铜，乃将图南也。
道不虚行，是谓无功之功。
偏得其道者，一子一孙而已矣。
得其者，皆为万物之宗。
工以丹墨，得皮得骨。
我以无舌，赞水中月。
南安岩偈
释定光（宋代）

八龙归顺起峰端，虎啸岩前左右回。
好与子孙兴徒众，他时须降御书来。
天宝中京兆谣
佚名（唐代）

欲得米麦贱，无过追李岘。
芍药
施枢（宋代）

虽殊桃李竞年芳，色相惟应付梦乡。
纶阁曾看金缕艳，蕊宫初试玉楼妆。
露凝深浅烟中泪，日汎温柔雨后香。
幸蜀归来花正好，可怜不忍看嫔嫱。
七夕二首·其二
德容（清代）

织女牵牛送夕阳，临看不觉鹊桥长。
最伤今夜离愁曲，遥对天涯愈断肠。
忆登栖霞寺峰（效梁简文）
李绅（唐代）

香印烟火息，法堂钟磬馀。
纱灯耿晨焰，释子安禅居。
林叶脱红影，竹烟含绮疏。
星珠错落耀，月宇参差虚。
顾眺匪恣适，旷襟怀卷舒。
江海淼清荡，丘陵何所如
滔滔可问津，耕者非长沮。
茅岭感仙客，萧园成古墟。
移步下碧峰，涉涧更踌躇。
乌噪啄秋果，翠惊衔素鱼。
回塘彩鹢来，落景标林箊。
漾漾棹翻月，萧萧风袭裾。
劳歌起旧思，戚叹竟难摅。
却数共游者，凋落非里闾。
次韵李提点雪中登楼之什二首
吴儆（宋代）

朝来园柳变融和，深院啼鸦少客过。
清坐渐看银色遍，佳眠更觉溜声多。
谩夸明月舟中兴，争似销金帐底歌。
夜入蔡州擒叛将，拟将椽笔颂元和。
访建康留守
汪莘（宋代）

敬公太古明月服，爱公九天寒露浆。
畏公龙泉太阿剑，喜公班虎花蛇囊。
月中含月作怀抱，露表滴露生清凉。
风尘澒洞要英杰，太平润色须文章。
公昔荷橐侍紫皇，公今握符坐建康。
纷巾羽扇夏日静，鸣鸠乳燕南风长。
青天有月来堂堂，白鹭分水鸣汤汤。
城头独立是谁子，身长长尺须眉苍。
袖藏古剑咸阳市，泪逐东风洒桃李。
一心只望金陵飞，未到三更已千里。
北斗错落垂寒光，愿公提起扫八荒。
刺人如影那见血，激天孤竹和空桑。
呈郭峡州二首 其一
赵蕃（宋代）

往者枉书并赐诗，蔼然高义见乎词。襄阳耆旧今馀几，海内风流更属谁。

早日有怀期见止，秋风于此得来思。顾虽愿被林宗识，却恐人非讵辱知。
答谢迈 其二
李彭（宋代）

短李门前无宁馨，书淫诗痴类天成。多情喜有谢康乐，步屧同寻鸥鸟盟。
送沙孛丁平章孙秉彝
袁士元（元代）

公孙年少尚轻肥，回首谁知世事非。万里荒烟迷故道，半江斜日照渔矶。

帆开雨后南风正，家指天边北斗归。我亦乘桴浮海去，沙头白鸟故飞飞。
句
陆海（唐代）

忽然一曲称君心，破却中人百家产。（《讽刺诗》）

城外平人驱欲尽，帐中犹打衮花球。（《讽刺诗》）
邵山人子俊见过话游梁事
朱硕熏（明代）

有客担簦过草堂，一尊风雨话游梁。雁池寂寞芙蓉冷，逢著行人说孝王。
言交
释文珦（宋代）

结交贵同心，心同难间疏。
尝闻胶漆固，亦曰金兰如。
君子要期终，小人变厥初。
宜当作客鲍，慎勿为耳余。
赠友人
黄滔（唐代）

超达陶子性，留琴不设弦。觅句朝忘食，倾杯夜废眠。

爱月影为伴，吟风声自连。听此莺飞谷，心怀迷远川。
即事
毕廷斌（清代）

山城木叶落萧萧，手爇松明夜漏迢。月色空庭看不尽，一瓢清酒读《离骚》。
湖村月夕四首 其四
陆游（宋代）

谁持绿酒醉幽人，鹤氅筇枝发兴新。今夜湖边有奇事，青山缺处涌冰轮。
题笼空岩
刘泾（宋代）

苍崖如堂水如布，桥危如绳石如锯。不有樵夫踏破云，世间可复知深处。
端书记赴云城辟命
释智愚（宋代）

不游文苑入祇园，刍草风香春正妍。要识根茎来处远，葛仙丹井冷云边。
春雪
王之道（宋代）

一夜春寒梦寐清，柳梢梅萼颇关情。
山川千里玉为路，楼观半关云满城。
径醉已从酾酒去，稍晴当办出郊行。
东君底事偏芳草，划尽依然上砌生。
桃花岭遇雨 其二
辛丝（清代）

溪边茅屋两三家，双髻村娃解煮茶。几片湿云松树顶，吹来雨点半桃花。
朝中措（人日蟆颐席间和韵）
李壁（宋代）

东风歌吹发重闉。飞旆入山新。小雨不妨酥润，江头一并霜晴。

年年心似，输他钗燕，蟠带迎春。怎得樽前避酒，史君精鉴如神。
月夕汲虎丘第三泉煮茶坐松下清啜
沈周（明代）

夜扣僧房觅涧腴，山童道我吝村沽。未传卢氏煎茶法，先执苏公调水符。

石鼎沸风怜碧绉，磁瓯盛月看金铺。细吟满啜长松下，若使无诗味亦枯。
偈
怀玉（唐代）

清净皎洁无尘垢，莲华化生为父母。我修道来经十劫，出示阎父厌众苦。

一生苦行超十劫，永离娑婆归净土。
早春十绝呈石湖
陈造（宋代）

未须看竹扣人门，且复寻梅过水村。
香片点衣归马健，临风只博断吟魂。
送赵子直贰卿帅三山
楼钥（宋代）

一蹴登从班，人胡谓公迟。
建牙帅七闽，人胡为公疑，
公今第一流，志操古与期。
两州有遗爱，江西憺霜威。
重来长道山，批敕兼琐闱。
一片忧国心，辗转中夜思。
正色抗危言，传诵满绅緌。
造膝有启沃，削藁知者谁。
此心与天通，此意上所知。
所以名愈尊，万口同一词。
进用恐不速，小却成叹咨。
天语自昭然，更欲试望之。
况彼三山重，谋帅皆衮衣。
兹行岂细事，报政不待朞。
登门恨最晚，臭味忘贱微。
自慙空惜别，不解留孔戣。
十连终敛惠，居中乃其宜。
试问行道人，但知望公归。
次韵陈使君咏霰雪三首 其三
洪刍（宋代）

敷床初屑屑，入夜故飞飞。拭处浑抛粉，揉来乱掷玑。

银蟾分玉照，云絮借天衣。地席横陈处，晨曦未得归。
徐州送交代仲达少卿
苏轼（宋代）

此身无用且东来，赖有江山慰不才。
旧尹未嫌衰废久，清尊犹许再三开。
满城遗爱知谁继，极目扁舟挽不回。
归去青云还记否，交游胜绝古城隈。
题醒心轩
黄庭坚（宋代）

尽日竹风谈法要，无人竹影又斜阳。
他时若有相应者，莫负开轩人姓黄。
答惇上人七首 其七
饶节（宋代）

非是谈禅非说诗，相逢无处亦无时。炉烟趺坐对终日，旧社知音去不辞。
道间纪事
李曾伯（宋代）

渐远零陵道，前瞻驿尚赊。
路傍多古木，村外少人家。
碍眼云遮岫，薄情风落花。
堪怜艳阳月，汩汩走尘沙。
哭程伯威
晁说之（宋代）

程子音书岁月赊，几年泉下始咨嗟。
孤忠曾奏三千牍，绝艺宁论十四家。
白发父号无泪绝，青箱儿恨有尘遮。
人生到此成何事，第二碑成亦谩夸。
自涟漪寄薛绍彭
米芾（宋代）

老来书兴独未忘，颇得薛老同徜徉。天下有识推鉴定，龙宫无术疗膏肓。

淮风吹戟稀讼牒，典客闭阁闲壶浆。吟树对山风景聚，墨池濯砚龟鱼藏。

珠台宝气每贯日，月观桂实时飘香。银淮烛天限织女，烟海括地生灵光。

俊儿乃是翰墨侣，侠竹不使舆卫将。象管钿轴映瑞锦，玉鳞棐几铺云肪。

依依烟华动勃郁，矫矫龙蛇起混茫。持此以为风月伴，四时之乐乐未央。

部刺不纠翰墨病，圣恩养在林泉乡。风沙涨天乌帽客，胡不东来从北荒。
从军行五首 其二
徐祯卿（明代）

贰师将军初出师，横行十万羽林儿。隔河追斩呼韩将，乌垒高悬太白旗。
偈颂六十七首
释原妙（宋代）

资生贵图求富，参禅贵图求悟。
求悟若学资生，个个成佛作祖。
咄，甜瓜彻蒂甜，
苦瓠连根苦。
高宗明堂前朝献景灵宫十首
真宗（宋代）

于赫大神，总司元化。
监我纯精，威光来下。
延昌之贶，千亿凭藉。
曾孙保之，丕平是迓。
送李按蔡之任
王之奇（宋代）

先生持使节，极力救生民。
郡县宁无弊，朝廷未有闻。
某官贪可去，若事屈宜伸。
更为君生说，如今可用文。
景炎宾天第三十一
文天祥（宋代）

阴风西北来，青海天轩轾。
白水暮东流，魂断苍梧帝。
雨后微凉再示庄簿
周紫芝（宋代）

蓐收始用事，健行肃乾刚。微飙生淅沥，一雨洗亢阳。

香罗阨团生，玉椀辞蔗浆。况蒙慷慨词，犹激卑懦肠。

当食忽亡匕，起立遂失床。鸡鸣中夜兴，呼灯揽冠裳。

自从羯胡乱，四海失故疆。向来桑麻区，半作荆棘场。

黔首未安堵，皂囊思献章。闻有圯上书，今代谁张良。

风云须嘉会，日月依末光。当宁方侧席，谁能荐吾王。

鸷鸟尚垂翅，老眼空望羊。秋风一夕起，抚事增悲凉。
昼锦堂
杨杰（宋代）

功成身退正康强，凭轼归来昼锦光。门外节旄交画戟，境中桑梓间甘棠。

两朝将相经纶业，千古弦歌礼义乡。父老未劳思再见，圣君方眷股肱良。
挽朱师禹母二首 其一
黄公度（宋代）

安室全贞操，刑家蔼令仪。乘龙推快婿，干蛊有馨儿。

未遂林乌报，俄缠风树悲。汗青他日传，不愧柏舟诗。
破屋颂示众
释印肃（宋代）

一个闲身穿破屋，风吹雨滴转光明。
灯笼露柱时时举，只道以光报不光。
琉璃殿上鞭金马，追风不及三脚驴。
句
刘存行（宋代）

麦苗花下绿，犊子草边黄。
友人董耘馈长沙猫笋廌以享太史公太史公辄作
李廌（宋代）

节藏泥滓气凌空，荐俎宁知肉味重。
未许韦编充简策，已胜丝黍诳蛟龙。
短萌任逐霜刀重，美干须烦雪壤封。
他日要令高士爱，不应常共宰夫供。
送顾哦松柬祁门尉 其一
释居简（宋代）

角转城头晓，风回麦脚斜。清明都冷落，阴翳趱韶华。

饭了长亭黍，来分野寺茶。到家三月暮，恰好送莺花。
千岁楼成作
李焘（宋代）

圣朝予告辞三楚，帝子遗书问一丘。曾赋小山丛桂树，还教幽一耸岑楼。

窗含雪岭翻乌鹊，栋倚云峰碍斗牛。罗列石林争献巧，却疑江上即沧州。
清平乐
蔡伸（宋代）

南窗月满。绣被堆香暖。苦恨春宵更漏短。应讶郎归又晚。

征帆初落桥边。迎门一笑嫣然。今夜流霞共酌，何妨金盏垂莲。
会广西田提刑致语口号
洪适（宋代）

北斗南边云物明，烨然天节仰祥星。朝端獬豸曾张胆，道上狐狸已匿形。

欲奉三章仁远峤，定知五管迓虚囹。迂程肯顾交情厚，莫惜花前倒绿醽。
文叔见饯于郊外且有所论复赋此
赵蕃（宋代）

已辱临岐送，还能唤酒来。
欲行虽倥偬，数刻为裴回。
出处岂漫尔，古今宁异哉。
滔滔勿渠叹，落落自余哀。
饯高仁卿农丞奉使还北
牟巘五（宋代）

装轻路稳好兼程，还向鵷班侣隽英。
自叶流根谁识此，老农摩腹送余生。
归涂春晚
杨冠卿（宋代）

点点更筹清夜徂，昏昏乡月琐窗虚。
梦回忽听狂风雨，明日前村花更疏。
驻跸梅花亭因绘梅花小幅并纪以诗
弘历（清代）

重吟赋句忆前贤，便是无花地亦仙。剩有亭名传故里，因教画意补东川。

宛然疏影临清水，行矣明朝隐断烟。俯仰漫须怜往迹，风华尔许在诗编。
寿楼春 题张彦云娟镜楼图卷子
陈锐（清代）

春之人翩然。记惊鸿顾影，要眇疑仙。几向微波通问，画屏寻欢。

攘皓腕，歌幽兰。抗和予、旁皇无端。但镂想灵犀，镌芳丽琬，留照镜中年。

三生事，花如烟。有珠囊旧物，脂谱新编。最念离鸾光隐，小蛾春寒。

心上月，何时圆。拚艳才、消磨婵娟。便金屋安排，盈盈并肩卿可怜。
偈颂八十五首
释妙伦（宋代）

红日升兮，慧目明而不晦。
白云吐兮，慈容露而不遮。
林木交加兮胸题卐字，峰峦重叠兮足蹑千花。
好个天然古释迦。若谓今朝始诞梵王家，
苦哉佛陀耶，苦哉佛陀耶。
童丱须知 其三
史浩（宋代）

贵家所好若无偏，翠羽真珠不直钱。簪珥一求难得货，穷山深海尽骚然。
春怀寄秣陵知友
储嗣宗（唐代）

庐江城外柳堪攀，万里行人尚未还。

借问景阳台下客，谢家谁更卧东山。
妙空出示诸公诗卷次元韵
李处权（宋代）

已著芭蕉喻此身，木人花鸟岂知春。
他家定自无生灭，此物何尝有故新。
美玉不羞论瓦砾，明珠终解照泥尘。
相逢一笑空归去，无语堪酬彼上人。
临江仙（太白挂巾手卷）
张炎（宋代）

忆得沈香歌断后，深宫客梦迢遥。研池残墨溅花妖。青山人独自，早不侣渔樵。

石壁苍寒巾尚挂，松风顶上飘飘。神仙那肯混尘嚣。诗魂元在此，空向水中招。
缘识
宋太宗（宋代）

莫问仙家不死乡，泥丸秘密隐身光。
华池积润无拘束，勤习通流看上方。
西山泳长老请赞
释大观（宋代）

馽空云蒂，补太虚缝。
虽在穷相手头，却要因人发用。
等閒撞著个冤家，活脱临时看拈弄。
渔家傲·月黑天寒花欲睡
周紫芝（宋代）

月黑天寒花欲睡。移灯影落清尊里。唤醒妖红明晚翠。如有意。尊然一笑知谁会。露湿柔柯红压地。羞容似替人垂泪。著意西风吹不起。空绕砌。明年花共谁同醉。
三月三日拟兰亭体
区大相（明代）

四时之乐，惟此暮春。偕我良俦，祓彼涧滨。兴言觞咏，陶写天真。

仰睇飞羽，俯察游鳞。
榆河晓发
谢榛（明代）

朝晖开众山，遥见居庸关。
云出三边外，风生万马间。
征尘何日静，古戍几人闲。
忽忆弃繻者，空惭旅鬓斑。
孝宗皇帝灵驾发引诗 其二
蔡戡（宋代）

舜禹相传日，元非倦万几。慈闱躬至养，别殿奉遗衣。

易月心何忍，通丧礼不违。煌煌新庙号，万古播音徽。
望海潮·三分春色
陈德武（宋代）

三分春色，十分官事，令人孤负芳菲。歌燕簧莺，语花舞柳，园林芳处谁知。还忆旧游时。对海棠驻马，红药题诗。一别东君，回顾又是隔年期。相思远在天涯。镇海填恨臆，山锁愁眉。杜宇能言，鹧鸪有泪，慢劳蝴蝶于飞。景与少年宜。把榆分新火，香透罗衣。风月常存，双鱼报道早来归。
偈二十七首
释守净（宋代）

今朝十二，鼓声动地。
雪水上来，讨甚巴鼻。
直饶天雨四花，争似归堂打睡。
游山
史常之（宋代）

游山有约爽秋时，寂静僧房花压枝。
最是停怀愁不语，满林啼鸟似催诗。
四禽
周必大（宋代）

人言百舌巧，暑至辄无声。
不如鸠虽拙，四时知阴晴。
提壶劝我饮，我醉谁解酲。
布谷独可听，要当早归耕。
梅花七律 其十六
张道洽（宋代）

皎然玉色耿无邻，回首千花总后尘。数树罗浮山下月，一枝大庾岭头春。

与时无竞抱幽质，于我有情真故人。众志独清天不管，自临野水照精神。
次吕教授游江心韵
释元肇（宋代）

鱼龙吹浪雪霏霏，更著青山倚落晖。一幅风帆到烟寺，十年尘土愧征衣。

渔家蓑笠应堪换，老宿瓶盂未可依。回首谢公楼上去，池塘春草昔人非。
华亭杂感 其一
元璟（清代）

木落霜清白苎城，暮砧才动旅魂惊。揽衣力尽秋星影，访旧听残邻笛声。

画手有神同鹤瘗，诗坛无主散鸥盟。青溪一曲红桥路，今日何人肯好名。
竹
李建勋（唐代）

琼节高吹宿凤枝，风流交我立忘归。

最怜瑟瑟斜阳下，花影相和满客衣。
行歌亭 其三
释道潜（宋代）

尝闻箕颍卧巢由，振荡高风冠九州。欲识当年孔宁极，依稀堪与若人俦。
戊辰春日有怀白阳毕老公祖
顾起元（明代）

履声共识汉尚书，忽忆东山赋遂初。帝许杜公藏武库，天容李遂适安舆。

松岩旧种龙鳞老，竹径新添凤尾舒。国计尚须频借问，甘霖犹自望波余。
陪乔职方泛舟之三门谒禹祠
魏野（宋代）

波浪溅旌旗，东浮谒禹祠。千秋花发日，两院狱空时。

城里闲棠树，船中舞柘枝。晋公曾禊洛，不召野人随。
和邵尧夫见寄
吕诲（宋代）

冥冥鸿羽在云天，邈阻风音已十年。
不谓圣朝求治理，尚容遗逸卧林泉。
羡君自有随时乐，顾我官閒饱昼眠。
应笑无成三黜后，病衰方始赋归田。
法曲献仙音 题管夫人画大士像
黄燮清（清代）

鸥去亭荒，雁来江冷，画笔犹留千古。写竹光阴，散花身世，愁根忏除能否。

待稽首慈云里。东风谩飞絮。

忍回数。换沧桑、梦尘残劫，何况是、春水影中儿女。

一曲念家山，悔当时、生向东土。玉镜非台，问莲花、庄在何处。

愿心经持诵，修到雪衣鹦鹉。
胡伯玉隐趣图四咏 其三 岁寒亭
陈樵（元代）

夕陨悲蕣华，秋零悼蒲柳。急景不可留，高风邈难久。

风霜十二不，松竹凋独后。还与岭上梅，结为岁寒友。

草木本无情，犹能同岁寒。奈何市井交，轻薄不足观。
和司门殷员外早秋省中书直夜，寄荆南卫象端公
权德舆（唐代）

共嗟王粲滞荆州，才子为郎忆旧游。凉夜偏宜粉署直，

清言远待玉人酬。风生北渚烟波阔，露下南宫星汉秋。

早晚得为同舍侣，知君两地结离忧。
挽都梁太守洪季辅寺丞
林表民（宋代）

鼓吹舟归日，军门巷哭时。身抛淮郡印，事入岘山碑。

敌在家何用，城危孰与持。墓门今已闭，千载使人悲。
别矩洲六言六首 其六
黄衷（明代）

敲石自分茶火，飞花先满书床。幽意风行水上，晴山鹊噪翁傍。
题金山四首
吴芾（宋代）

江上经行四十秋，今朝如得驻扁舟。
老夫宁复重来日，欲去殷勤更少留。
韶石舟中寄诸同学
释今邡（明代）

积雨淹江暗，江流涨不消。舟中经累日，山上望连宵。

知有前期在，终疑后会遥。离群犹未远，旅况已难调。
渔家傲
周紫芝（宋代）

矣。郡人以扶疏高花，绝胜水南。因为解嘲，呈元寿知县

路入云岩山窈窕。岩花滴露花头小。香共西风吹得到。秋欲杪。天还未放秋容老。

谁道水南花不好。犹胜金蕊浑如扫。留取光阴重一笑。须是早。黄花更惜重阳帽。
被按自悔诗
刘炎（唐代）

早知太守如狼虎，猎取膏粱以啖之。
吸和轩四首 其三
何吾驺（明代）

君心似春云，变幻在倏忽。我心似秋云，澄澄对皎日。
友雅堂为省亭宗侯题 其二
王世贞（明代）

大雅久不作，知君夙尚深。屏除阿堵物，清得刹那心。

有地非金埒，无弦祗素琴。正平未牢落，北海晚知音。
四十五
白居易（唐代）

行年四十五，两鬓半苍苍。清瘦诗成癖，粗豪酒放狂。

老来尤委命，安处即为乡。或拟庐山下，来春结草堂。
观刈
方岳（宋代）

秋来谁不负归田，炊玉尝新喜欲颠。
乞我一年横短笛，太平有象是丰年。
戏承君 其一
孔平仲（宋代）

一自棋输日望之，至今肃肃草生时。知君苦爱刀笔吏，使我长吟风雨诗。

已共苞稂泉浸湿，更听甫草马鸣悲。子云寂寞方无赖，想见馨香杂祭脂。
太平水阁写画
黄克晦（明代）

远影乱归帆，孤烟发残磬。
垂纶岸岸移，杨柳递相映。
送高丽五明马
黄石翁（元代）

海波不动关梁通，虬髯使者来吴中。名骓额间挂明月，四蹄犹带龙堆雪。

仰秣不受田家刍，太官之羊五味俱。贤才万里不难致，糠秕不充旴老矣。
柳梢青 扬补之梅花卷，次逃禅词韵二首 其一
吴湖帆（清代）

吹恨西东。横枝南北，消受寒风。数点春心，无穷天地，不凭花丛。

逃禅拚醉千钟。逞挥洒、豪情恣供。疏影当窗，暗香逗幕，尽在玄中。
明水寺
黎道华（宋代）

寒日荒荒野外昏，乱山深处访祗园。
一条涧水穿龙洞，十里松阴蔽寺门。
衲子茹蔬惟鹤瘦，吾侪饮酒作鲸吞。
夜阑笑语喧空阔，惊起棲鸦过别村。
盘春台
刘嗣隆（宋代）

一簇亭台画亦难，公馀到此暂盘桓。
山多不似城中景，树密偏盘雨后看。
风送江声穿郡郭，日推云影下峰峦。
当时吏部曾游否，何事无文石上刊。
晚眺
汪万於（唐代）

杖策倚柴门，泉声隔岸闻。夕阳诸岭出，晴雪万山分。

静对豺狼窟，幽观鹿豕群。今宵寒月近，东北扫浮云。
李度支挽词
楼钥（宋代）

忽作堂堂去，门前爵已罗。
梦随弹指断，事向盖棺多。
心系六州铁，身倾千丈坡。
喑喑昼夜哭，柰此敬姜何。
失调名
佚名（宋代）

瘦得脸儿两指大。
田园幽兴六首 其一
林大钦（明代）

青山容我放，水竹静幽居。树啭檐间鸟，花閒几上书。

役役诚何事，悠悠心自虚。年来游冶意，天地一萧疏。
冬日观渔猎者
陆游（宋代）

人闲渔猎各相从，南陌东阡处处逢。
绣羽触机余耿介，锦鳞出网尚噞喁。
傍观扶杖常移日，就买还家足御冬。
更待风霜都过尽，却从春野看春农。
寄潘怀古
仇远（元代）

园林摇落夜，静独奈秋何。
黄叶下不止，青苔埽更多。
回风喧地籁，浓露洗天河。
怀楚思无极，长箫按九歌。
齐天乐 忆法眷
丘处机（宋代）

自东离海上，元本三洲，四人同契。异域殊乡，同行并坐，终日相契游戏。谈玄论妙，究方外清虚，道家真味。唱和从容，一时法眷情何义。如今分显回然，苦志勤心，磨炼各逃倾逝。既昌飘零，难为会合，幽僻关山迢递。乾坤间隔，望落落犹如，晓星之势。再遇何年，驾云朝上帝。
石梁古松歌用洪右臣前辈古槐韵
杨晨（宋代）

金枝翠羽摇晴空，神仙出没明光宫。忽遘罡风坠灵杖，苍髯拂拂如虬龙。

骑龙仙人入云去，老向空山饱霜露。上枝盘郁纷攫拿，下枝化石形杈丫。

山深无人万籁静，独鹤归来月斜影。一声清唳立霜梢，唤起人间尘梦醒。

老僧披衣出茅堂，手攀古藤渡石梁。下观飞瀑亦长啸，为我说偈三千章。

华顶峰高断樵路，片片白云从此度。祇愁夜半风雷鸣，飞作神龙不知处。
锄园
许汝都（明代）

薅土彄沙砾，撩畦笕水洼。未全分杂莳，留半与黄花。

杖阅幽成趣，盘供愿不奢。邻翁偶过问，邀坐说桑麻。
九日陪京东马殿院会叠嶂楼
梅尧臣（宋代）

谁言天去远，山上有楼台。
峰色引溪色，共入茱萸杯。
行当登泰山，云扫日月开。
柏乌与城乌，两处休鸣哀。
题丰安里王相林亭二首（公明太玄经）
温庭筠（唐代）

花竹有薄埃，嘉游集上才。白蘋安石渚，红叶子云台。

朱户雀罗设，黄门驭骑来。不知淮水浊，丹藕为谁开。

偶到乌衣巷，含情更惘然。西州曲堤柳，东府旧池莲。

星坼悲元老，云归送墨仙。谁知济川楫，今作野人船。
题翠微寺
喻凫（唐代）

沿溪又涉巅，始喜入前轩。钟度鸟沈壑，殿扃云湿幡。

凉泉堕众石，古木彻疏猿。月上僧阶近，斯游岂易言。
玉华宫
杜甫（唐代）

贞观二十一年，作玉华宫，后改为寺，在宜君县北凤凰谷。

溪回松风长，苍鼠窜古瓦。
不知何王殿，遗构绝壁下。
阴房鬼火青，坏道哀湍泻。
万籁真笙竽，秋色正萧洒。
美人为黄土，况乃粉黛假。
当时侍金舆，故物独石马。
忧来藉草坐，浩歌泪盈把。
冉冉征途间，谁是长年者？
金乳池偈
释定光（宋代）

山矿生金乳，地官闢关门。
石矿水直出，供养天心尊。
江天晓思
许筠（明代）

西飞燕，东流水，人生倏忽春梦里。
一夜狂歌不尽欢，十年惆怅情无已。
渚烟汀树春朦胧，曲栏珠箔星在东。
兰台鸣鼓逐晓发，轻帆一片飞长空。
庚戌春下鄱阳舟中诸作·过安仁界
陈文蔚（宋代）

远山淡淡水茫茫，知是江湖何处乡。
娘子提携青裹布，始知风土近鄱阳。
蛾眉亭
吕殊（宋代）

采石江头月正弦，捉月台边酒满船。
扰扰利名蚁慕羶，如公岂但酒独贤。
平生醉里诗三千，卷起长江作长笺。
悲哉人世隔天渊，一日乘风反自然。
死生在我我则天，欲死得死岂其冤。
欲罢长风大放颠，苍茫何处可拍骑鲸肩。
送赵宪使除郎归班二首 其二
释元肇（宋代）

淮云吹过浙西山，只在皇华指顾间。天际悠悠无定向，愿随霖雨不知还。
山水友馀辞 刺椿
王质（宋代）

唤春鸟，当春呼，莫错呼，非茱萸。前林迎榆郎，后林接榆姑。

刺椿，刺椿，黠禽掐捾馀姑存，土卵蕨鸡无宿根。
白鹭
李嘉祐（唐代）

江南渌水多，顾影逗轻波。落日秦云里，山高奈若何。
上书行
刘攽（宋代）

仕不至二千石，贾不至五百万。此事夸者忧，而非志士叹。

君不见下邳少年授书起，幄中运筹制千里。功成不受三万户，拂衣归从赤松子。

君不见计倪半策诛强吴，鸱夷扁舟浮五湖。三致千金不自擅，至今籍籍宗陶朱。

大贤富贵不为己，心事邈与常人殊。逢时致身如反手，云蒸龙变无时无。

君勿爱上书献赋称贤豪，刺绣倚市相矜高。丈夫昔曾笑徒劳，商贾旦旦争锥刀。
题濂溪
林焕（宋代）

我来濂溪拜夫子，马蹄深入一尺雪。长嗟岂惟溪泉廉，化得草木皆清洁。

夫子德行万古师，坡云廉退乃一隅。有室既乐赋以拙，有溪何减名之愚。

水性本清挠之浊，人心本善失则恶。安得此泉变作天下雨，饮者犹如梦之觉。
秋日閒居和张隆甫韵 其五
佘翔（明代）

著屐寻丘壑，乾坤一眺中。终南多捷径，颍水邈高风。

避世青门多，问年绛县同。草𦭘怀耿耿，帝座岂堪通。
阁皂山
徐铉（宋代）

殿影高低云掩映，松阴缭绕步徘徊。

从今莫厌簪裾累，不是乘轺不得来。
壬辰冬月连营兄弟二葬抚今追昔潸然有感聊赋四首 其一
于慎行（明代）

无限伤心地，连朝薤露吟。仁兄归永夜，爱弟托荒岑。

华萼俱凋落，松楸渐郁森。寸肠摧断久，犹自涕沾襟。
感怀二首 其二
戴叔伦（唐代）

主人饮君酒，劝君弗相违。但当尽弘量，觞至无复辞。

人生百年中，会合能几时。不见枝上花，昨满今渐稀。

花落还再开，人老无少期。古来贤达士，饮酒不复疑。
寄和父
刘攽（宋代）

行李资章甫，秋期看海涛。埃尘乍振袂，淮泗幸容舠。

飏舄双凫健，飞乌五两高。须君菊花酒，慰此寸心劳。
隐者郊居
陈师道（宋代）

高斋缭绕度双沟，老气轩昂盖九州。
不谓江山开悒怏，正缘风味得淹留。
招携好客供谈笑，拆补新诗拟献酬。
小摘自锄稀菜甲，旁观虚作不堪忧。
题书卷后语
杜兼（唐代）

倩俸写来手自校，汝曹读之知圣道，坠之鬻之为不孝。
望行人
曹勋（宋代）

西北有高楼，窈窱入空碧。
徙倚遍栏干，杨花满行迹。
不见行人遍，但有杨花白。
披襟向春风，为我传消息。
春风不见知，此意无人识。
暮春泛西湖次口号韵呈程待制十首
陈造（宋代）

诗到双峰自一家，纷纶仙卉杂天葩。
几时共载西湖去，千纸看公写物华。
为三府安公题所藏史痴翁图二首 其一 春景
费宏（明代）

雨收云淡东风软，叠叠林峦青似染。翠蔼晴岚扑面来，游人选胜开春宴。

小小亭台载酒过，深深楼观题诗遍。芳树交加百鸟鸣，清溪掩映千花艳。

谁摹此景笔颇奇，无限风光归匹练。使君胸次若藏春，爱此寻常舒复卷。

画惟写意不须工，境若会心非在远。阳和有脚望循行，寒谷吹嘘待邹衍。
题禹庙二首 其一
张镃（宋代）

从来大智特闲闲，手足胼胝意不艰。千古夏王崇庙祀，浚川功用只随山。
隔浦莲近
吴文英（宋代）

榴花依旧照眼。愁褪红丝腕。梦绕烟江路，汀菰绿薰风晚。年少惊送远。吴蚕老、恨绪萦抽茧。
旅情懒。扁舟系处，青帘浊酒须换。一番重午，旋买香蒲浮盏。新月湖光荡素练。人散。红衣香在南岸。
观洛神图慨然有作三首 其三
张嵲（宋代）

轘辕伊阙两相望，草树离离自郁苍。旧物祇馀金带枕，夜阑空断九回肠。
宿兴善寺后堂池
李端（唐代）

草堂高树下，月向后池生。野客如僧静，新荷共水平。

锦鳞沉不食，绣羽乱相鸣。即事思江海，谁能万里行。
颂古四首 其一
释清了（宋代）

寒明一点堕空林，朕兆依俙已触今。目击正容成渗漏，青天白日转迷人。
小径登东山缭行自西北至溪上
陆游（宋代）

行穿荦确度谽谺，小立风中客袖斜。
衰草双双点飞蝶，长空一一送栖鸦。
荻洲薄暮收鱼网，茆舍初寒响纬车。
谁道老人多感慨，未妨尊酒乐年华。
旧传有客谒一士夫题其刺云琴棋诗酒客因与谈
方岳（宋代）

痴书到底成何事，只有穷愁上鬓丝。
铸错空糜六州铁，补鞋不似两钱锥。
谁欤莫逆溪山我，幸甚无能诗酒棋。
依旧挂书牛角去，笑渠到底是书痴。
游西塔寺探得王夷甫玉柄麈尾以柄字为韵
谢逸（宋代）

宁馨捉麈手，玉色相辉映。携持宾满堂，韵与谈俱胜。

温润德堪比，鲜洁面可镜。扣几声逾清，指月色弥莹。

名压范增斗，价重齐侯磬。晋朝妙人物，此公名最盛。

风流固足赏，不救当时病。虽云王谢许，我老独不称。

肉缓形颇秽，语拙存直性。但慕杜陵翁，长镵白木柄。
寒江捕鱼图
蔡肇（宋代）

海门山头初日晴，西津渡口寒潮生。
沙痕暗长岛屿没，但见渔潮纵复横。
江烟漠漠飞鸥鹭，着底寒鱼冷难捕。
霜中渔父扣舷歌，明月芦花不知处。
夏夜示外
席佩兰（清代）

夜深衣薄露华凝，屡欲催眠恐未应。
恰有天风解人意，窗前吹灭读书灯。
贺郑丞相 其五
厉寺正（宋代）

人才谁不出陶镕，耆旧皆归聘召中。周室中兴由任使，颂声今可继周崧。
晚登信美亭
宋庠（宋代）

磴道盘纡薄晚云，天边疑见斗方春。
清风万里知何意，吹尽华缨漠漠尘。
姑苏道中
赵蕃（宋代）

麦浪摇波柳映津，吴乡春色见今晨。
欲将何以慰无赖，一酌浊醪如有神。
夜望
韦应物（唐代）

南楼夜已寂，暗鸟动林间。不见城郭事，沉沉唯四山。
白玉楼步虚词（六之六）
范成大（宋代）

楼阑外，辇道插非烟。闲上郁萧台上看，空歌来自始青天。扬袂揖飞仙。
言志
宋祁（宋代）

志岂观非圣，才犹耻壮夫。
穷愁五经笥，感慨八驺呼。
昔隐思投耒，今行誓裂繻。
莫邪方有请，谁为鼓洪炉。
念奴娇 纬云弟三十作此词因和其韵同半雪赋
陈维崧（清代）

醉拍阑干，叹去者苦多，光阴倏忽。知我平生悲愤事，惟有当头明月。

准拟骑鲸，不然射虎，一吐胸中郁。吴钩负汝，好将衫袖频拂。

追想红烛呼庐，青楼赌酒，往事推华阀。小季已称三十岁，何况暮年黄歇。

斜阁秦筝，横摊越绝，烧尽炉中柮。凭高远望，江流一线如发。
石梁湖有寄（一作怀陆兼）
刘长卿（唐代）

故人千里道，沧波一年别。夜上明月楼，相思楚天阔。

潇潇清秋暮，袅袅凉风发。湖色淡不流，沙鸥远还灭。

烟波日已远，音问日已绝。岁晏空含情，江皋绿芳歇。
赵丽卿侍御邀游冶城
文徵明（明代）

落水萧萧带远空，冶城高处见秋风。重将白发游江左，依旧青秋似洛中。

有客樽前谈梦鹿，何人天际慕飞鸿。荒墩寂寞埋秋草，犹自风流忆谢公。
重阳日上渚宫杨尚书
李群玉（唐代）

落帽台边菊半黄，行人惆怅对重阳。

荆州一见桓宣武，为趁悲秋入帝乡。
鸡鸣山下桥
赵秉文（金朝）

两山相对翠屏开，一水中流碍石回。桥北桥南路分处，红尘一骑日边来。
送人
释德洪（宋代）

相送复相别，不异云间月。无心去复来，有魄圆还缺。

此别兴何如，西风秋月初。暮鸿千里至，能寄八行书。
赠琴妓二首
陈造（宋代）

梦中曾揖蔡文姬，焦尾亲传半夜衣。
莫向诗人弹别鹄，免烦衰泪对君挥。
登小孤山南岸岩头寺
庞嵩（明代）

狂风忽阻江山舟，据石坐看江水流。天际雪花动地舞，波心石笋凌空浮。

鄱阳一炬汉舻烬，铁柱半卧寒岩幽。山僧解说前朝事，沧海桑田更几筹。
太常乐章三十首 其二 皇帝行奏隆安之曲
杨亿（宋代）

祼鬯漙将，宾尸在位。玄德升闻，孝思光被。公卿庶政，傅御师氏。

至諴感神，福禄来暨。
次韵王少清寒食感旧
项安世（宋代）

爱酒王郎子，愁来日日中。
都门空旧观，楚俗自乡风。
客里寒无奈，年时事不同。
新裁罗袖薄，还向宝台烘。
残句：孔庙虞书贞观刻
黄庭坚（宋代）

孔庙虞书贞观刻，千两黄金那购得。
西地锦
葛嫩（清代）

轻透描鸾绣裤，微挑刺凤金莲。罗衣试减寒犹在，临轩翠袖低偏。
自唐安徙家来和义出城迎之马上作
陆游（宋代）

身如林下僧，处处常寄包。
家如梁上燕，岁岁旋作巢。
岂惟人所怜，顾影每自嘲，眼看佳山水，不得结把茅。
造物困豪杰，如视饿虎哮，要令出精神，感激使叫呶。
颇思投笔去，走马盘云旓，三更冒急雪，大战梁楚郊。
宫词一百首
岳珂（宋代）

宣曲长杨御宿边，期门龊立内门前。
主人不解占星象，犹识红{倏去犬加糸}白玉拳。
赠先达
刘驾（唐代）

终南苍翠好，未必如故山。心期在荣名，三载居长安。

昔蒙大雅匠，勉我工五言。业成时不重，辛苦只自怜。

皎皎机上丝，尽作秦筝弦。贫女皆罢织，富人岂不寒。

惊风起长波，浩浩何时还。待君当要路，一指王化源。
过襄州留题驿亭
寇准（宋代）

沙堤筑处迎丞相，驿吏催时送逐臣。
到了轮他林下客，无荣无辱自由身。
悲故乡集杜诗句二首 其一
尹廷高（元代）

战哭多新鬼，江山云雾昏。馀生如过鸟，故里但空村。

蜂虿终怀毒，狐狸不足论。销魂避锋镝，作客信乾坤。
五盖山
吴致尧（宋代）

紫盖修连延，五峰似随轩。何如惠我民，飞雪遍冈原。
绝缨歌
李颀（唐代）

楚王宴客章华台，章华美人善歌舞。玉颜艳艳空相向，

满堂目歌不得语。红烛灭，芳酒阑，罗衣半醉春夜寒，

绝缨解带一为欢。君王赦过不之罪，暗中珠翠鸣珊珊。

宁爱贤，不爱色，青娥买死谁能识，果却一军全社稷。
绮罗香 其三 徐电发以佛手柑见贻，兼示新词，次韵赋谢。
梁清标（清代）

橘绿橙黄，闽山泠峤，近水更生芳树。秋老花残，忽讶鲜芬何处。

笑淮枳、异地难同，较木奴、香名偏注。恍疑他、佛国栽成，麻姑鸟爪应如许。

还思妆阁此日，傍玉盘纤手，转萦情绪。好友投将，兼赠衍波佳句。

喜南海、霜色移来，把东华、软尘飞去。留枕边、相伴无憀，卧听蕉叶雨。
岁除立春乾祐县献梅
刘攽（宋代）

除日应无岁，新春不待年。风光生意里，梅信客情边。

冷艳来冰谷，疏风映雪天。不逢江上使，相与竞芳妍。
武陵春（禁中元夕）
曹勋（宋代）

元夕晴和中禁好，梅影玉阑干。峭窄春衫试嫩寒。金翠会群仙。

移下一天星斗璨，喜色动宸颜。行乐风光莫放闲。月在凤凰山。
野庵分题 草茵
史浩（宋代）

眼眩初疑绿锦张，风回犹带袜尘香。连堤费尽天孙巧，乞与行人卧夕阳。
瞽者叹
邵谒（唐代）

我心岂不平，我目自不明。徒云备双足，天下何由行。
门帖子十二首 其十 丁未年门帖子
杨弘道（元代）

数岁常怀未济忧，欲迁东府与西州。厨边井浅泉甘冷，大半因循为尔留。
偈颂一百二十三首
释崇岳（宋代）

生平活计一丝头，啸月迎风得自由。
管甚澄江兴逆浪，等闲平步过沧洲。
寄司马蓝田王阮亭秋柳韵五首 其五
安定（清代）

欲催词客动诗魂，巧运风巾班匠门。出谷已鸣求友韵，登山重约印苔痕。

年忘少长参同契，水抱东西共一村。今日骚坛推老将，双柑斗酒对君论。
江上梅花
陆游（宋代）

老来乐事少关身，犹喜尊前见玉人。岂是凄凉偏薄命，自缘纤瘦不禁春。

娟娟月上明江练，黯黯天低糁玉尘。绝涧断桥幽独处，护持应有主林神。
冷灶
卢若腾（明代）

犹忆十年前，粝饭足饱噍；六、七年以来，但糜亦欢笑。

去年艰粒食，饥赖山薯疗；今年薯也无，冷灶频断烧。

有田不得耕，耕熟复遭剽；若望人解推，譬之瓠无窍。

举世尚武功，不闻需智调；亦或饰文名，未解赏墨妙。

众方悦谐媚，而余孤且峭；每怀杞人忧，持论中其要。

以此触忌讳，乏绝谁相吊！今年既如此，明年可预料？

问余服未服，仰天头自掉。
赠三惠大师
李洞（唐代）

枫猿峤角别多时，二教兼修内学师。药树影中频缀偈，

莲峰朵下几窥棋。游归笋长齐童子，病起巢成露鹤儿。

诏落五天开夏讲，两街人竞礼长眉。
华阴风雨 其二
易佩绅（清代）

我有奇珍玉井莲，携来旧地证前缘。洗头盆水一弹指，散作甘霖洒大千。
游月岩书二绝经纪其清
赵虞臣（宋代）

兹游闲适实清奇，恍对柯山一局棋。
兴尽相呼下山去，归途犹趁日西时。
口占酬俞端叔牡丹
洪咨夔（宋代）

沉香亭北梦魂赊，惊见祥云七宝车。
穷孟尝君空好客，病维摩老不禁花。